**Eksempel på rekrutteringsannonce for Skovgruppen, slået op på frivilligjob.dk. Brug annoncen som inspiration til at lave jeres egen rekrutteringsannonce.  
Tjek også** <https://dds.dk/designforalle> **for skabeloner, fotos og illustrationer til at peppe jeres annonce op.**

**Bliv spejderleder på Vestegnen**

*Nu har du mulighed for at blive leder i Skovgruppen – en stor og velfungerende spejdergruppe i Albertslund.*

Skovgruppen søger lige nu nye ledere til sæson 2017-18. Uanset hvilken børnegruppe du ønsker at arbejde med, kan vi bruge nye hænder til at udfordre og udvikle gruppens spejdere. Vil du lave insektstøvsugere med de yngste eller tage på weekendsejlads på Øresund med troppen, er op til dig. Vi har pladsen og ambitionerne.

**Kom med i et stærkt lederfællesskab**

Som leder i Skovgruppen, bliver du en del af et lederteam på 40+ engagerede voksne i alderen 18 – 50 år. Der er et godt sammenhold og en vilje til at udvikle det lokale spejderarbejde. I ledergruppen prioriterer vi at opbygge gode rammer for et godt lederfællesskab. Der er plads til grin og hygge på ledermøderne, og der arrangeres forskellige arrangementer kun for ledere.

Uanset om du har en baggrund som spejderleder eller ej, er der plads til dig i Skovgruppen. Det vigtigste er, at du kan lide at arbejde med børn og unge. Resten lærer du hos os. Vi arbejder for, at der sker en udvikling for lederne, uanset om man er ny eller erfaren leder.

**Om Skovgruppen**

Vi er en spejdergruppe med mere end 170 medlemmer. Gruppen har 6 afdelinger og spejderne kan starte fra de er 3 år.  Grundet den store efterspørgsel fra nye medlemmer, har vi været nødt til at lave venteliste til de yngste afdelinger. Gruppen søger derfor efter flere ledere, der vil være med til at gøre en forskel for børn og unge.

Gruppen holder til i Albertslund i kanten af Vestskoven, på en naturskøn grund med gode faciliteter og et velfungerende mødehus. Vi lægger i Skovgruppen vægt på kammeratskab, friluftsliv og udfordringer, og tilbyder de ældste spejdere store oplevelser på rejser til udlandet. De yngste spejdere holder møder søndag formiddag, mens de øvrige afdelinger holder aftenmøder på hverdage.

**Vi tilbyder:**

* En masse oplevelser sammen med engagerede ledere og energiske børn.
* Gratis deltagelse på ture med spejdere i ind- og udland.
* Personlig udvikling, bl.a. gennem deltagelse i et bredt udvalg af korpsets mange lederkurser.
* En plads i et lederfællesskab, og tilbud om forskellige lederarrangementer.
* Betalt uniform m.v. for nye ledere.
* Afdelinger med en god normering af ledere i forhold til børnetallet. Det sikrer bl.a., at du kan melde fra med god samvittighed, hvis du er forhindret i at deltage i et enkelt møde.
* En plads i den afdeling, som vi kan tale os frem til, ud fra gruppens behov og dine ønsker.

**Vi søger ledere, der:**

* Har lyst til at give børn nogle fede oplevelser gennem inspirerende aktiviteter.
* Deltager i møder og ture med spejderne i den afdeling, hvortil du er tilknyttet.
* Deltager i ledermøder og planlægningen af gruppens fælles aktiviteter.
* Vil rykke grænserne i en moderne spejdergruppe med højt til loftet.

**Kontakt**

Ønsker du at vide mere om Skovgruppen, så kig forbi vores hjemmeside på [www.skovgruppen.dk](http://www.skovgruppen.dk/). Er du interesseret, så send et par ord om dig selv. Bemærk at der er tale om frivilligt, ulønnet arbejde.